SKRIFTLIG FORESPØRGSEL E-0518/98

af Elisabeth Schroedter (V) til Kommissionen

(2. marts 1998)

Om: Omfordeling af EU-midler inden for regionaludvikling til A20 - motorvejen i Mecklenburg Vorpommern

1. Har Kommissionen kendskab til, at delstatsregeringen i Mecklenburg Vorpommern agter at afsætte EFRU-midler til tilkørselsveje til A20 - motorvejen, da det ikke er muligt for de omliggende kommuner at fremskaffe disse midler?

2. Hvordan er denne omfordeling af midler til regionaludviklingen forenelig med Kommissionens plan om i den løbende programperiode mere effektivt at benytte de europæiske strukturfonde til skabelse af arbejdspladser? Anser Kommissionen det i denne forbindelse for hensigtsmæssigt at tage disse midler til tilkørselsvejene fra andre regionalprojekter (som de oprindelig var beregnet til)?

3. Prioriterer Kommissionen finansieringen af tilkørselsvejene til A20 - motorvejen fremfor den direkte støtte til SMV'er i Mecklenburg Vorpommern (som der hidtil har været anvendt væsentlig færre midler til)?

4. Hvordan bedømmer Kommissionen forsøg på at anvende EU-midler i de fem nye delstater inden for områder, som ifølge programplanlægningsdokumentet er udpeget som medlemsstatens additionsdel?

5. Mener Kommissionen, at Fællesskabets principper, navnlig bevarelsen af miljøet, er overholdt, når byggeforanstaltninger til A20 - motorvejen allerede indledes, inden den fuldstændige undersøgelse af projektets indvirkning på miljøet er foretaget, og uden at det er afklaret, om denne foranstaltning kan afbødes?

6. Anser Kommissionen beskyttelsen i henhold til habitatdirektivet af anviste levesteder, som hører til nettet af beskyttede levesteder "Natura 2000" (i dette tilfælde Peene-mundingen ved Jarmen) også for sikret, når foranstaltningerne til undgåelse og reducering af virkningerne under byggearbejderne ikke overholdes? Hvordan holder Kommissionen sig underrettet om overholdelsen af de foranstaltninger, som forbundsregeringen har foreslået?

Svar afgivet på Kommissionens vegne af Monika Wulf-Mathies

(16. april 1998)

1.-4. Kommissionen råder ikke over oplysninger om, at delstaten Mecklenburg-Vorpommern skulle have til hensigt at anvende midler fra Den Europæiske Fond for Regionaludvikling (EFRU) til medfinansiering af tilkørselsveje til A20 - motorvejen i den nuværende programmeringsperiode.

Med hensyn til mål 1 - områder i Tyskland blev det aftalt i den EF-støtteramme, der blev forhandlet mellem Kommissionen og forbundsmyndighederne og delstaterne i forbindelse med partnerskabet, at midlerne fra EFRU til investeringer i infrastrukturer for erhvervslivet skal ydes efter de nationale bestemmelser for støtte til fællesaktionen (Gemeinschaftsaufgabe) "Forbedring af den regionale erhvervsstruktur". I denne forbindelse er det ikke muligt at støtte generelle infrastrukturer på forbundsstatsniveau eller delstatsniveau. Mecklenburg-Vorpommerns myndigheder har i øvrigt ikke i den nuværende programmeringsperiode anmodet om en delvis undtagelse fra fællesaktionen med henblik på medfinansiering af sådanne projekter. Det følger heraf, at EFRU ikke kan yde støtte til anlæggelse af tilkørselsveje til A20 - motorvejen i forbindelse med de nuværende bestemmelser.

5. Medlemsstaterne skal sørge for, at Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) overholdes. Dette indebærer, at en tilladelse til et et projekt, der falder ind under dette direktiv, kun kan kan gives efter gennemførelsen af proceduren i nævnte direktiv, der også omfatter offentlig høring. Kommissionen har ikke oplysninger om, at det ikke skulle være tilfældet med arbejdet på A20 - motorvejen i Mecklenburg-Vorpommern.

6. Med hensyn til beskyttelsen af særligt beskyttede områder efter Rådets direktiv 92/43/EØF af 21. marts 1992 om bevaring af naturtyper samt vilde dyr og planter(2), der gælder for vejarbejdet på A20 - motorvejen, gjorde Kommissionen det - i sin udtalelse 96/15/EF af 18. december 1995 om bevaring af naturtyper samt vilde dyr og planter(3) i overensstemmelse med artikel 6, stk. 4, i direktiv 92/43/EØF - klart, at afbødende og kompenserende foranstaltninger er påkrævet for at begrænse de ugunstige virkninger for Natura 2000 - zonen, der påvirkes af krydsningen af Peene-flodbassinet. Disse foranstaltninger skal træffes samtidig med anlægsarbejderne på motorvejen. Medlemsstaten skal informere Kommissionen om de foranstaltninger, der er truffet i denne forbindelse.

Hidtil har Kommissionen ingen angivelse af, at der ikke træffes fyldestgørende foranstaltninger til begrænsning af miljøskaderne. Kommissionen modtog dog for nylig i denne forbindelse en klage og anmodede medlemsstaten om detaljerede kommentarer. Bortset fra dette har de tyske myndigheder underrettet Kommissionen om de foranstaltninger, der er truffet efter nævnte udtalelse. Kommissionen vil gennemgå disse oplysninger sammen med de tyske myndigheders svar, der forventes angående klagen.

(1) EFT L 175 af 5.7.1985.

(2) EFT L 206 af 22.7.1992.

(3) EFT L 6 af 9.1.1996.